সন্ধ্যা ছটায় আইফেল টাওয়ারের প্রথম স্তরের 58 Tour Eiffel Restaurant এ ডিনার, সৌমেন এক মাস আগে থেকেই রিজার্ভেশন দিয়ে রেখেছে, এই সময়ে রিজার্ভেশন পাওয়াই ভাগ্যের ব্যাপার। ফুটপাতের রেষ্টুরেন্ট তো নয়, আইফেল টাওয়ারের রেষ্টুরেন্ট বলে কথা, কাজেই পোশাক-আশাকে কিছুটা আভিজাত্যে তো দরকার হবেই। আমরা সন্ধ্যা ছটার বেশ আগেই আইফেল টাওয়ার চত্বরে গিয়ে হাজির। এতদিন ছবিতে, টিভিতে যাকে বহুবার দেখেছি লোকমুখে শুনেছি এর যত কথা, আজ সশরীরে তার সামনে দাঁড়িয়ে — একটু অন্য রকমের অনুভূতি লাগতেই পারে। প্যারিসের আইফেল টাওয়ারে এসেছি তাই এদিক-ওদিক থেকে নানাভাবে ছবি না নিলে কি হয়? বিরাট খোলামেলা চত্বর, হাজারো মানুষের ভিড়। আকাশতো সকাল থেকেই গোমড়ামুখো, এখন একটু একটু বৃষ্টিও হচ্ছে আমাদের দেশে আমরা যাকে বলি ইলশেগুঁড়ি বৃষ্টি। লোকজন অনেকে ছাতা মেলে ধরেছে। রেষ্টুরেন্টের রিজার্ভেশন ছিল বলে সাধারণ লাইনে দাঁড়াতে হয়নি, আলাদা করে টিকেটও কাটতে হয়নি, ডিনারের সাথে যোগ করা আছে, কাজেই সরাসরি লিফট নিয়ে একেবারে রেষ্টুরেন্টের দোরগোড়ায় উপস্থিত।